b'\n_START_ARTICLE_\nRatsionaalsus\n_START_SECTION_\nPraktiline ratsionaalsus\n_START_PARAGRAPH_\nPraktilise ratsionaalsuse puhul v\xc3\xb5ib \xc3\xb6elda, et tegu on ratsionaalne, kui see on optimaalne seatud eesm\xc3\xa4rgi saavutamiseks. Kui inimesel \xc3\xbcldse mingeid eesm\xc3\xa4rke pole, ei saa r\xc3\xa4\xc3\xa4kida ka tegude ratsionaalsusest. Eesm\xc3\xa4rgi p\xc3\xbcstitamine omakorda on seotud uskumusega. Seet\xc3\xb5ttu saab r\xc3\xa4\xc3\xa4kida uskumuse ratsionaalsusest. Kui inimene seab endal eesm\xc3\xa4rgi n\xc3\xa4iteks teenida teatud aja jooksul teatud summa raha, siis on see uskumus, et ta suudab ja peab just selle aja jooksul nii palju raha teenima. Kui inimene seab eesm\xc3\xa4rgiks \xc3\xb5ppida uus v\xc3\xb5\xc3\xb5rkeel selgeks n\xc3\xa4iteks kahe n\xc3\xa4dalaga, siis ei ole eesm\xc3\xa4rgip\xc3\xbcstitus on irratsionaalne, sest keskmiselt ei \xc3\xb5pi inimene uut keelt selgeks kahe n\xc3\xa4dalaga.\n_START_SECTION_\nMajanduslik ratsionaalsus\n_START_PARAGRAPH_\nMajandusteaduslikus k\xc3\xa4sitluses ratsionaalsus eeldab inimeselt oma kasu suurendamist v\xc3\xa4liste kitsenduste piires ehk r\xc3\xa4\xc3\xa4gib kuidas oma huvidega arvestada. Siit tulenevad ratsionaalsuse kaks probleemi inimese jaoks. Esiteks, kas ratsionaalsus on kasulik? Teiseks, kas ratsionaalsus on moraalne? M\xc3\xb5lemas k\xc3\xbcsimuses tundub peituvat teatud vastuolu v\xc3\xb5i dilemma. Oluline on vahet teha l\xc3\xbchi- ja pikaajalise ratsionaalsuse vahel. See, mida peame irratsionaalseks, on sageli t\xc3\xb5esti l\xc3\xbchiajalise ratsionaalsuse otsene tagaj\xc3\xa4rg. Selliste juhtumite jaoks on \xc3\xbchiskonnateadlased v\xc3\xb5tnud kasutusele sotsiaalse dilemma m\xc3\xb5iste v\xc3\xb5i teistmoodi \xc3\xb6eldes on tegemist ratsionaalsusl\xc3\xb5ksuga.\n_START_SECTION_\nTegevuse ratsionaalsus\n_START_PARAGRAPH_\nTegevuse ratsionaalsus seisneb ka maksimaalses v\xc3\xb5imalikus efektiivsuses. Samal ajal on oluline ka inimese v\xc3\xa4\xc3\xa4rtused. Seet\xc3\xb5ttu kitsamalt on ratsionaalsus seotud \xc3\xbche konkreetse eesm\xc3\xa4rgi saavutamisega, kuid laiemalt saab k\xc3\xa4sitleda ratsionaalsust terviklikuna ehk komplekssena, mis arvestab ka v\xc3\xa4\xc3\xa4rtusi. N\xc3\xa4iteks kellegi elu v\xc3\xb5i tervise hinnaga saavutatud eesm\xc3\xa4rk v\xc3\xb5ib olla maksimaalselt efektiivne kuid ei ole v\xc3\xa4\xc3\xa4rikas, seega ka mitte terviklikult ratsionaalne.'